**Z á p i s n i c a**

zo zasadnutia výboru pozemkového spoločenstva Urbár Stankovany

konaného dňa 8. 4. 2022

Prítomní podľa prezenčnej listiny

**Program:**

1. Návrh programu, určenie zapisovateľa
2. Kontrola uznesení
3. Správa o ťažbových a pestevných prácach
4. Príprava zhromaždenia za rok 2021
5. Diskusia
6. Návrh uznesenia

Zasadnutie výboru viedol predseda, privítal prítomných, konštatoval, že výbor je uznášaniaschopný.

1. **Návrh programu, určenie zapisovateľa**

Prítomní boli oboznámení s programom, ktorý bol schválený bez pripomienok. Za zapisovateľku bola určená Anna Bruková.

1. **Kontrola uznesení**

Uznesenia zo zasadnutia výboru zo dňa 12.2. 2022 boli splnené. Predseda informoval, že na účte v Poštovej banke k 8.4. je 54 115 €.

1. **Správa o ťažbových a pestevných prácach**

Správu podal Milan Hoždora, v poraste 610 b bolo vyťažené 320 m3 drevnej hmoty, Ing. Chyla informoval , že v poraste 610 je možnosť vyťažiť ešte približne 200m3 dreva. Ťažba pre podielnikov činí 427 m3. Palivo v dĺžkach sa už môže voziť pre podielnikov, aby sa zbytočne neskladovalo. Ing. Chyla informoval o pestevných prácach a to nasledovne: uhadzovanie 6,8 ha, prečistky 3,49 ha, výžin 3,34 ha a ochrana 11,92 ha. Výsadba sadeníc 900 kusov, ide o vylepšenie porastov v Dierovej a 0,15 ha na Babalovom Laze. Ďalej hovoril o vyznačení hranice v 601.

1. **Príprava zhromaždenia za rok 2021**

Predseda oboznámil prítomných s organizačným zabezpečením valného zhromaždenia. Termín VZ bude 29.5.2022 v kultúrnom dome v Stankovanoch. Predbežne navrhol členov jednotlivých komisií.

1. **Diskusia**

Milan Hoždora informoval prítomných o krádeži guľatiny v Dierovej. Išlo približne 10 m3, ktorá tam bola pripravená vo výrezoch na odvoz. Požiadal o súčinnosť starostu zo Žaškova pri objasnení tohto prípadu. Krádež nebola nahlásená , nakoľko toto množstvo dreva môže byť vykázané aj ako manipulačná strata. Vlado Lacko navrhol sfunkčniť rampu na konci porastu. Ing. Peter Tomáň navrhol nahlásiť krádež na polícii, kvôli prevencii. Nakoniec sa členovia výboru dohodli nainštalovať viac kamier a dodatočne navrhnúť druhú lesnú stráž. Navrhli Jána Špirenga, nakoľko sa často nachádza v tejto lokalite. Ján Špireng s návrhom súhlasil. Bola zodpovedaná otázka Vlada Lacka na cenu porezu. Dvojporez bude 60 € a jednoporez 45 €. Milan Hoždora informoval prítomných o neobsadených  službách protipožiarnej ochrany, ďalej informoval členov o audite z SCP, ktorý žiadal vypracovanie systému náležitej starostlivosti. Systém náležitej starostlivosti je administratívny nástroj na preukazovanie legálnosti pôvodu dreva uvádzaného na trh. Ing. Pavol Chyla vysvetlil otázku Vojtecha Púčeka, prečo niektoré pozemkové spoločenstvá nevysádzajú sadenice. Vl. Lacko pripomenul, či by sa nedali využiť semená červeného smreka. Ing. Peter Straka pripomenul , že Povodie Váhu pri svojej činnosti poškodili oplotenie, ďalej sa pýtal čo urobiť so starým pletivom a podal žiadosť Jednoty dôchodcov o finančný príspevok.

Žiadosti: Milan Belko si podal žiadosť na samovýrobu palivového dreva.

 Ing. Peter Straka žiadosť o odkúpenie bukového dreva, ktoré sa nachádza na pílnici.

 Jozef Bruk, Švošov, žiadosť o vyčistenie porastov po ťažbe.

Členovia výboru sa zhodli, že pri vybavovaní žiadosti treba postupovať podľa smerníc.

1. **Návrh na uznesenie**

Predseda výboru podal návrh na uznesenie

V Stankovanoch 8. 4. 2022 zapísala Anna Bruková

**U z n e s e n i e**

prijaté na zasadnutí výboru PS Urbár Stankovany dňa 8. 4. 20022

 **Uznesenie č. 1 k bodu 1.**

Výbor súhlasí s programom a s menovaním zapisovateľky.

**Uznesenie č. 2 k bodu 2**

Uznesenie zo zasadnutia výboru zo dňa 12.2.2022 boli splnené.

**Uznesenie č. 3 k bodu 3.**

Výbor PS berie na vedomie správu o ťažbových a pestevných prácach.

**Uznesenie č. 5. k bodu 5**

Výbor PS berie na vedomie termín a organizačné zabezpečenie VZ.

**Uznesenie č. 6 k bodu 6.**

Výbor PS schvaľuje žiadosť Milana Belka na samovýrobu palivového dreva , lokalitu určí odborný pracovník so súhlasom výboru.

Výbor PS schvaľuje žiadosť Ing. Petra Straku na odkúpenie bukového dreva po obhliadke tohto dreva na pílnici.

Výbor PS schvaľuje žiadosť Jozefa Bruka na vyčistenie porastu po ťažbe. Odvoz treba dopredu oznámiť lesnému pracovníkovi.

Výbor PS berie na vedomie diskusné príspevky, ktorých obsah je zaznamenaný v zápisnici.

V Stankovanoch 8. 4. 2022 Ján Karas

 Predseda PS Urbár Stankovany